Joachim B. Olsen (LA), 2012-04-10:
Tusind tak.
Danmarks position som et af verdens rigeste lande er truet.
Grundene hertil er mange, men kan dog koges ned til en stærkt faldende konkurrenceevne.
Danmark har verdens største offentlige sektor, som beslaglægger en alt for stor del af den samlede arbejdsstyrke.
De høje lønninger bliver ædt op af verdens højeste skattetryk, som jo skal finansiere verdens største offentlige sektor og ikke mindst de over 2 millioner danskere på offentlig forsørgelse.
Der er kun én farbar vej, hvis Danmark i fremtiden skal være et rigt land, og det er grundlæggende reformer af vores samfund.
Desværre er den politiske vilje hertil alt for svag.
Hvis Danmark skal være blandt de ti rigeste lande i verden i fremtiden, kræves der, at arbejdsudbuddet øges med minimum 200.000 personer, vel at mærke 200.000 personer ud over de 55.000, som regeringen planlægger at øge arbejdsudbuddet med.
Regeringens første finanslov mindsker arbejdsudbuddet med 4.000 og er dermed et skridt i den forkerte retning, hvorfor LA også stemte nej.
Hvis Danmark bare skal have balance på den offentlige saldo i fremtiden, så kræves der, at arbejdsudbuddet øges med 139.000 – igen 139.000 ud over de 55.000, som regeringen planlægger at øge arbejdsudbuddet med.
Danmark står altså med et massivt problem, og der er ikke flere lette løsninger.
Efterlønsreformen var en let løsning, og det samme var halveringen af dagpengeperioden.
Dette er virkeligheden, og det må ethvert ansvarligt parti forholde sig til.
Danmark kommer til at mangle arbejdskraft.
En del af løsningen er, at vi får arbejdskraft fra udlandet.
Det er faktisk en forudsætning for at forblive en velstående nation.
Derfor har vi i Liberal Alliance et princip om åbne grænser og lukkede kasser: Har du en kontrakt med en dansk arbejdsgiver, skal du være velkommen i Danmark, men du må ikke ligge de offentlige kasser til last.
Den frie konkurrence af varer og arbejdskraft medfører, at ressourcerne bliver brugt mest effektivt.
Arbejder man inden for et fag, som har svært ved at konkurrere med billig arbejdskraft, som kommer hertil fra udlandet, er man naturligt nok skeptisk over for konkurrencen, men det bygger på en grundlæggende misforståelse.
Den frie konkurrence medfører nemlig ikke, at de mindre produktive bliver konkurreret ud af produktiv beskæftigelse og ud i en tilværelse som marginaliserede borgere.
Så vil jeg fremsætte følgende:
Forslag til vedtagelse
»Folketinget konstaterer, at det danske samfund i de kommende år står over for massive demografiske udfordringer, og anerkender i den forbindelse, at udenlandsk arbejdskraft er et gode for det danske samfund og kan være medvirkende til at modstå det demografiske pres.
Folketinget konstaterer, at arbejdskraftens fri bevægelighed er en af grundpillerne i det europæiske samarbejde, og at den fri bevægelighed er et gode for både det danske arbejdsmarked og samfundet.
Folketinget anerkender, at et øget arbejdsudbud er en grundlæggende forudsætning for vækst og velstand i Danmark.
I stedet for at basere indvandring på arbitrære kriterier som sproglige kundskaber og eksamensbeviser fra udvalgte universiteter, opfordres Folketinget til at sikre, at indvandringen af udenlandsk arbejdskraft baseres på princippet om åbne grænser, lukkede kasser, så enhver arbejdstager er velkommen, hvis vedkommende kan klare sig selv.«